
Persongalleri

På Sandtorvholmen:

Janiche Holmen, seriens hovedperson

Bertheus Holmen, Janiches fosterfar og handelsmann

Annemor Holmen, Janiches fostermor, død

Oktopus og Tinktur, Janiches katter

Junta, kokke på handelsstedet

Lavrans, Juntas sønn

Elsebeth og Nora, tjenestejenter på handelsstedet

Simonette, koldjomfru i Spanskehuset

Jens Olsen, tidligere poståpner

Lars Lillemann, butikkbestyrer

Anders Mortensen, dampskipsekspeditør

Sirin, fjøsjente

 

Andre:

Havtor og Hermod Isaksen, tvillinger og prestesønner.

Hermod er prest, Havtor er notbas

Agnes Lindstad, fiskerdatter og Janiches venninne

Enkefru Thea Figenschou, kalt Tutta, eldre dame på Sandtorv

Karin og Anna, Tuttas søstre

Petter Sjøberg, lensmann i Gausvik

Matheus Sjøberg, lensmannssønn

Erling Sjøberg, lensmannens fetter

Fabien Lizzard, fransk handelskaptein

Constance Aas, prestedatter i Lødingen

Gabrielle LeBlanc, pariserinne, Janiche er hennes selskapsdame

Pierre og Sabine LeBlanc, Gabrielles foreldre

Søster Marianne, pleiersken som steller for Havtor

Fredrikke Hammer, enkefrua Agnes bor hos

Esekiel, Agnes’ nye kjæreste  og poståpner

Louna Verlaine, Janiches mor




Slik sluttet forrige bok:

– Ikke si ja, Janiche! skrek Gabrielle. – Havtor er i Paris! Han venter på deg!

Hun blunket lamslått. – Hva sa du?

– Ikke hør på henne, utstøtte Fabien hest og grep Janiches hånd. Grepet var hardt, og i den andre hadde han ringen, klar til å tre den på ringfingeren hennes. Hun ville trekke til seg hånda, men han holdt henne fast.

– Jeg elsker deg, Janiche, det gjør ikke han.

– Det er sant! ropte Gabrielle. – Jeg fikk vite det da jeg utvekslet nytt med mor. Gabrielles stemme var inntrengende. – Jeg ville at det skulle være en overraskelse. Jeg vet jo hvor … Jeg ville at du skulle bli glad når vi kom tilbake til Paris. Det var ikke meninga å … Jeg skulle fortelle det i Marseille!

– Du vet ingenting, raste Fabien og kastet på hodet. – Ikke hør på henne, Janiche!

– Visste du det? Er det derfor du har kommet hele veien hit til Rougiers?

– Janiche, jeg … Fabien rev seg i håret og ristet på hodet. – Jeg elsker deg! Han grep henne brått og trakk henne inntil seg, ga visst opp forsøket med å få tredd på ringen, og kysset henne så hun ikke fikk puste. – Du kan da ikke ha glemt det, du må da føle dette?

– Han venter virkelig på deg! Gabrielle sendte Fabien et anklagende blikk. – Han kom til Frankrike i fjor høst. Det må du ha visst om. Mor skrev at Havtor støtte på deg i Saint-Malo!

Janiche sto som forsteinet, så Gabrielles uttrykk og Fabiens blikk. Så var det altså sant. Fabien hadde visst at Havtor hadde kommet til Frankrike.

– Jeg vil ikke se deg for mine øyne mer, hveste hun ustøtt mens betydninga av det Gabrielle sa, langsomt trengte seg inn. Det presset på i brystet. Herregud, Havtor var i Paris, og han ventet på henne!




Prolog

Det var en gang et land langt, langt mot nord. Dette var i ei tid der nettopp tida plutselig kunne finne på å opphøre. Det kunne gå både vinter og vår, det kunne gå flere hundre år, til og med tusen år, mellom hver gang det fant sted, men når det skjedde, da stoppet alt opp.

Slik var det den dagen da det vesle pikebarnet lekte i fjæra. Hva hun egentlig het, var det ingen som husket lenger. For de som fortalte historia om henne for etterslektene, var det navnet hun fikk, som betydde noe.

Det kom et lys over sundet pikebarnet befant seg ved, der hun danset over fjæresteinene mens hun sang så fortryllende at floa trakk unna. Dette lyset så annerledes ut enn alt annet hun hadde sett.

Pikebarnet visste det ikke da, og hun forsto det heller ikke siden, men to parallelle univers krysset hverandre som to blinkende sverd. Og den som stirrer inn i et slikt lys, fryser i tid for alltid.

Kanskje gikk det fem minutter etter lyset, kanskje var det fem timer – eller til og med fem uker. Men da folket i landet igjen kunne røre seg, var skaden skjedd. Pikebarnet sluttet å vokse. Det eneste som fortsatte å utvikle seg, var hjernen og evnen Pilhjerte hadde til å synge. Hun sang så vakkert at hun kunne forhekse den hun ville. Og i skjæringspunktet mellom lys og lyd og to ulike univers hadde tida opphørt.

Årene gikk, men ingen forsto hvorfor det vesle pikebarnet ikke vokste noe mer.

En dag ble folket truet av en stor og svart sjøorm som buktet seg innover sundet på jakt etter mat. Ved strandkanten sto pikebarnet slik som hun pleide; med kurven laget av bjørkebark på ryggen, fylt med piler av tre. På beina hadde hun sko laget av lyng, mose og never. Det var sommer, og det var varmt, men hun sang ikke lenger. I stedet så hun hvordan sjøormen herjet med fangstbåtene. Og i små glimt, da dette fryktinngytende, glidende vesenet med slimete, mørk kropp brøt overflata, møtte hun blikket dens. Det ene store, grønne øyet blunket og blunket, og pikebarnet forsto at hun bare var en liten flekk i synsfeltet til sjøormen.

– Jeg skyter deg! ropte hun og banket på kurven med piler hun hadde over skuldra.

– Jeg skyter deg! gjentok hun skingrende.

Sjøormen lot båtene være og kom glidende langs vannflata, helt inn til strandkanten. Det vesle barnet og det store sjøuhyret målte hverandre.

Så lo ormen.

– Du, lille spel. Du kan ikke gjøre meg noe. Jeg tar det jeg vil ha. De lysende, grønne øynene glødet av ondskap. Som om den hadde stjålet nordlyset og forhekset det. Ormen hadde ei lang, grønn tunge som den strakte ut mot barnet.

– Det gjør jeg også, svarte pikebarnet friskt. – Pilene mine er dynket med kjærlighet, og enhver som rammes av dem, blir forvandlet. Alle onde tanker blir gode, og alle onde hensikter blir edle.

Sjøormen lo så bølgene skvulpet over land, men barnet rørte seg ikke. Stillferdig og sikkert plukket hun ei pil og la den over buen.

Pila fløy gjennom lufta, det suste i vinden, og pila traff sjøormen som tok til å skake. Den buktet seg så bårene vasket over pikebarnet, men hun sto like støtt i strandkanten.

– Nå er du ingen trussel mer! ropte hun.

Sjøormen la seg ned, øynene var ikke lenger så lysende grønne, de lignet mer på en slanges, uten den hissige strømmen av ondskap. Så reiste den sin vei.

Folket jublet og kastet pikebarnet opp i lufta. Fangstbåtene var reddet. De var reddet. De ga henne to spann fylt med gullmynter, og navnet Pilhjerte.

Pilhjerte satte seg på berget og sang, og folket flokket seg rundt henne. Tonene trillet som tonene på ei seljefløyte, og folket sto stille og så på henne. De så at hun var god, og de så at hun var deres redning. Med sine magiske piler kunne hun holde fienden borte.

Pilhjerte forble den vesle jenta med den store stemmen og den lille kurven med piler.

Men hvis Pilhjerte aldri blir eldre og må være minst to hundre år – kanskje flere tusen år – ja, hvor er hun nå?

Château Bleu ciel, slutten av juli 1896

– Hva? hikstet Janiche forvirret mens kaldsvetten bredte seg over henne. – Er Havtor i Paris?

– Ikke hør på henne, hveste Fabien. Han vaklet frem. – Jeg elsker deg, jeg ville aldri ha … Jeg lover å være tro mot deg, jeg lover deg alt du vil ha, fortsatte han intenst og tryglende.

Janiche klarte ikke å si noe. Halsen snørte seg sammen, munnen var tørr, og hun klarte knapt å puste. Det var stille i den store hallen da Fabien ikke sa noe mer. Stemninga var spent, og det knøt seg i brystet. Kroppen dirret av sjokk og vantro, men Gabrielle sto der og så like alvorlig på henne.

– Jeg ville ikke at ventetida skulle bli så lang, sa Gabrielle endelig. – Jeg ville overraske deg, og at dere fant en måte å … Jeg bestemte meg for å fortelle deg det når vi kom til Marseille, så kunne du sende ham et telegram selv.

– Hold kjeft! brølte Fabien mens noen svarte hårlokker forvillet seg nedover øynene hans. Janiche så det brenne i de ravgule spettene før håret skjulte dem. Fabien rettet nakken og strøk håret bort fra ansiktet. – Hvis han mener at han elsker deg, burde han ikke ha latt deg dra. Han sendte deg til meg!

Janiche pustet hektisk. Fabien pirket på det aller ømmeste.

– Jeg har ikke noe mer å si deg, Fabien, fikk hun presset frem. – Du har tråkket over grenser du ikke skulle ha tråkket over, så at du kommer hit nå, utgjør ingen forskjell. Jeg er lei for det, men det er sannheten.

– Så da kan jeg anta at du bare har lekt med meg? Stemmen hans var mer hånlig enn syrlig.

– Jeg har ikke brukt deg, hvis det er det du tror. For hadde jeg det, ville jeg holdt deg på gjerdet fortsatt. Jeg sa at det var over mellom oss allerede for mange måneder siden. Det er mer enn et halvt år siden julaften. Du kan ikke mene at jeg skal … Hun ristet på hodet, fortsatt forvirret, fortsatt vantro. – Du skjønner vel det? Hun snakket fort og grøtete, for halsen var fremdeles trang av uforløst gråt. – Jeg har reist i Provence i månedsvis. Jeg ville ha skrevet eller sendt bud på deg, om jeg hadde ombestemt meg.

– Er du klar over hvor mye jeg har gjort for deg, for oss? Jeg har solgt … Han presset leppene sammen. Sto stiv på steingulvet med brennende øyne.

– Jeg ba deg aldri om noe av det.

– Du brukte meg, hveste han. – Du ville bare hit til landet, så da du først kom deg hit, trengte du meg ikke lenger.

– Det var ditt valg å ta meg med. Du kunne ha satt meg av i første havn. Hun spente kroppen. – Ikke skyld på meg, Fabien. Det var du som hele veien ville at vi skulle være sammen. Hun forsøkte å holde blikket på ham. – Jeg prøvde virkelig. Jeg var glad i deg.

– Det er du ikke lenger?

– Du prøvde for hardt, det kvalte meg. Jeg vil verken ledes eller formes. Om jeg skal være en manns kvinne, vil jeg likevel ha muligheten til å føle meg fri. Jeg er ikke noens eiendom. Det du har gjort, er dessuten ikke forenlig med sann kjærlighet. Da jeg trengte deg som mest, var du ikke der for meg. Hvordan kunne du la meg bli sendt i fengsel? Og da du besøkte meg i arresten, var du mer opptatt av hvem jeg kunne ha sendt brev til, enn å hjelpe meg. Du elsker meg ikke, fortsatte hun fast. – Det du vil ha fra meg, finnes ikke i meg. Jeg vil aldri underkaste meg for å tekkes deg.

– Det har jeg heller aldri påstått at du må, presset han frem. – Du misforstår. Du maler frem en mann jeg ikke kjenner, Janiche!

– Vel, det var den mannen jeg lærte å kjenne, for det var sånn du fremsto. Janiche visste ikke hva mer hun skulle si. Hun var ferdig med ham.

Fabien sto taus og stirret på henne.

– Jeg gir deg ikke opp, Janiche, sa han hektisk. – Du forstår ikke hva du har gjort.

– Jeg er lei meg for at jeg ikke kan gjengjelde følelsene dine. Tydeligere kunne hun ikke bli, og tydelig hadde hun vært før også.

Fabien sendte Gabrielle et skulende blikk. – Du skulle aldri ha blandet deg i dette, Gabrielle.

– Truer du meg? utbrøt Gabrielle med en tørr latter.

– Du har påvirket Janiche og dratt henne bort fra meg!

– Det har jeg slett ikke, svarte Gabrielle hardt. – Janiches følelser rår da ikke jeg over! Jeg forstår imidlertid at du leter etter en syndebukk, men det er ikke meg.

Janiche frøs og og begynte å skjelve. Hun ville bare at Fabien skulle gå. Et annet ansikt trengte seg på. Det var ikke til å begripe at Havtor var i Paris. Det rimet ikke med noe, men det var det Gabrielle hadde sagt.

Så kom det andre rullende inn som tykke tåkebanker over et gråblått sund.

– Har du virkelig visst om det? Det var et spørsmål til Fabien, men stemmen lød mest som en gråtkvalt hvisken.

Fabien møtte ikke blikket hennes.

– Jeg husker spørsmålet ditt da jeg satt i arresten i Saint-Malo. Du var mest opptatt av om jeg hadde skrevet hjem, om jeg hadde hørt noe fra noen der hjemme. Og jeg kunne ikke forstå det.

– Han kom som sagt allerede i fjor høst, skjøt Gabrielle inn. – Like etter dere.

Janiche forsøkte å forstå. Forsøkte å mane frem bildet av Havtor i Paris.

Hun rettet oppmerksomheten mot Fabien igjen. – Du kan bare si det som det er. Var Havtor i Saint-Malo da jeg satt i arresten?

Fabien svarte ikke. Svarte verken ja eller nei, men det i seg selv var svar nok. Og like brått som han kom, var han borte.

Janiche sto igjen med lyden av trampende støvler i ørene, og en følelse av at noe stort og uvirkelig var i ferd med å skje.

– Gabrielle … Halsen var tykk av gråt. – Er alt dette virkelig sant?

– Jeg vet hva han betyr for deg, og jeg ville ikke at ventetida skulle bli så lang. Det er sant at han har lett etter deg, og nå venter han på deg i Paris. Jeg rakk å få et par telegrammer fra mor før vi reiste hit. Han arbeider i 10. arrondissement, men før det lå han lenge på et sykehus ved Gambetta.

Janiche sank ned på det kalde steingulvet.

– Havtor, hvisket hun og kjente hvor hardt hjertet banket. – Det var ham jeg så på krykker utenfor sykehuset.



EPUB/images/bladkompaniet_nylogo.jpg
& Bladkompaniet





EPUB/images/cover.jpg
L R ’
En historie a dromme seg bort i!
@INGERCHARLOTTE.LESER!

Q Bladkompaniet








EPUB/images/miljofyrtaarn.jpg





